মনিরুজ্জামান মনির
মনিরুজ্জামান মনির (জন্ম: ২৮ জানুয়ারি, ১৯৫২) হলেন একজন বাংলাদেশী গীতিকার। ১৯৭০ সালে তিনি বেতারের তালিকাভুক্ত গীতিকার হন। পরে তিনি চলচ্চিত্রের জন্যেও গীত রচনা করেন। তার রচিত উল্লেখযোগ্য গানসমূহ হল "প্রথম বাংলাদেশ আমার শেষ বাংলাদেশ", "সূর্যোদয়ে তুমি সূর্যাস্তেও তুমি", "যে ছিল দৃষ্টির সীমানায়", "কি জাদু করিলা পিরিতি শিখাইলা"। বাংলাদেশী চলচ্চিত্রের গীত রচনায় অবদানের জন্য তিনি তিনবার জাতীয় চলচ্চিত্র পুরস্কার লাভ করেন। সঙ্গীতে অবদানের জন্য বাংলাদেশ সরকার তাকে ২০০৪ সালে একুশে পদকে ভূষিত করে।